Senatul a adoptat, definitiv, proiectul de lege care prevede ca militarii și polițiștii să poată folosi compensația pentru chirie ca rată la un credit imobiliar. Proiectul, despre care legestart a scris aici, a fost inițiat anul trecut și a fost votat și în Camera Deputaților, unde a suferit modificări în comisiile de specialitate. Printre acestea se numără și cea referitoare la angajații din penitenciare, care nu vor beneficia de această facilitate, la fel ca angajații MApN și MAI.

Proiectul care modifică Legea nr. 360/2002 privind Statutul polițistului şi Legea nr. 80/1995 privind statutul cadrelor militare, stabileşte că polițiştii şi cadrele militare care îndeplinesc condiţiile de acordare a compensaţiei lunare pentru chirie şi care contractează un credit ipotecar/imobiliar destinat achiziţionării unei locuinţe, beneficiază de compensaţia lunară pentru chirie, pe o perioadă ce nu poate depăşi durata de derulare a creditului respectiv, pentru plata ratei sau a unei fracţiuni din rata aferentă creditului. Compensaţia lunară nu se poate acorda concomitent pentru ambele situaţii – chirie şi plata ratei pentru achiziţia unei locuinţe.

Valoarea compensației este de până la 50% din salariul de bază, respectiv din solda lunară, dacă angajații sunt numiți în interesul serviciului într-o altă localitate decât cea de domiciliu, nu dețin locuință proprietate personală în acea localitate, inclusiv soția sau soțul, și nu li se poate asigura spațiu de locuit corespunzător.

De această compensaţiei beneficiază, în cazuri justificate, şi cei care sunt numiţi în primă funcție sau mutaţi în interesul serviciului în localitatea/garnizoana în care îşi au domiciliul (tot fără a deţine locuinţă proprietate personală), pe baza rezultatelor unei anchete sociale.

Proiectul mai stabilește că polițiștii și militarii trebuie să dețină contract de vânzare-cumpărare cu plata în rate a unei locuințe, pentru justificarea sumelor. De asemenea, beneficiarii care au în derulare un credit imobiliar și care îndeplineau condițiile pentru compensație de chirie, dar au renunțat sau nu au optat pentru acest drept, pot primi compensație pentru plata ratelor. Legea merge la promulgare.

Proiectul de lege va fi trimis spre promulgare președintelui statului și apoi va intra în vigoare, după publicarea în Monitorul Oficial.

Ai nevoie de Legea nr. 360/2002 privind Statutul polițistului sau de Legea nr. 80/1995 privind statutul cadrelor militare? Le poți obține în varianta actualizată, în format .PDF sau MOBI apăsând AICI sau AICI!

